Πρωτοβουλία του Βασιλείου του Βελγίου και του Βασιλείου της Σουηδίας για την έκδοση της απόφασης του Συμβουλίου σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II)

(2001/C 183/08)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1, το άρθρο 31 και το άρθρο 34 παράγραφος 2 στοιχείο γ),

την πρωτοβουλία του Βασιλείου του Βελγίου και του Βασιλείου της Σουηδίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το σύστημα πληροφοριών Σένγκεν, το οποίο δημιουργήθηκε δυνάμει των διατάξεων του τίτλου IV της σύμβασης του 1990 για την εφαρμογή της συμφωνίας του Σένγκεν της 14ης Ιουνίου 1985 για τη σταδιακή κατάργηση των ελέγχων στα κοινά σύνορα, εφεξής καλούμενη "η σύμβαση Σένγκεν του 1990", συνιστά ουσιώδες μέσο για την εφαρμογή των διατάξεων του κεκτημένου του Σένγκεν όπως ενσωματώθηκε στο πλαίσιο της Ευρωπαϊκής Ένωσης.

(2) Το σύστημα πληροφοριών Σένγκεν υπό την υφιστάμενη μορφή του έχει τη δυνατότητα να εξυπηρετεί μόνον έως 18 συμμετέχοντα κράτη. Επί του παρόντος είναι λειτουργικό για 13 κράτη μέλη και δύο άλλα κράτη (Ισλανδία και Νορβηγία) και πρόκειται να καταστεί λειτουργικό για το Ηνωμένο Βασίλειο και την Ιρλανδία στο προσεχές μέλλον. Ωστόσο, δεν έχει σχεδιασθεί για να εξυπηρετεί τον αυξημένο αριθμό κρατών μελών της Ευρωπαϊκής Ένωσης μετά τη διεύρυνσή της.

(3) Για το λόγο αυτό, και προκειμένου να γίνει επωφελής χρήση των τελευταίων εξελίξεων στο χώρο της τεχνολογίας της πληροφορικής και να καταστεί δυνατή η εισαγωγή νέων λειτουργιών, είναι αναγκαίο να αναπτυχθεί ένα νέο σύστημα πληροφοριών Σένγκεν, το επονομαζόμενο της δεύτερης γενιάς (SIS II).

(4) Οι δαπάνες που συνεπάγεται η ανάπτυξη του SIS II βαρύνουν τον προϋπολογισμό της Ευρωπαϊκής Ένωσης σύμφωνα με τα σχετικά συμπεράσματα του Συμβουλίου της 29ης Μαΐου 2001. Η παρούσα απόφαση συνιστά, μαζί με τον κανονισμό (ΕΚ) αριθ. .../2001 του Συμβουλίου, της ..., σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II)(3) την απαιτούμενη νομοθετική βάση προκειμένου να καταστεί δυνατή η εγγραφή στον προϋπολογισμό της Ένωσης των αναγκαίων πιστώσεων για την ανάπτυξη του SIS II και η εκτέλεση αυτού του μέρους του προϋπολογισμού.

(5) Η νομοθετική βάση συνίσταται σε δύο μέρη: στην παρούσα απόφαση του Συμβουλίου βάσει των άρθρων 30 παράγραφος 1, 31 και 34 της συνθήκης για την Ευρωπαϊκή Ένωση και στον κανονισμό του Συμβουλίου βάσει των άρθρων 66 και 67 της συνθήκης της Ευρωπαϊκής Κοινότητας. Αυτό συμβαίνει διότι το σύστημα πληροφοριών Σένγκεν εξυπηρετεί πλείονες σκοπούς, ένας εκ των οποίων εμπίπτει στο πεδίο εφαρμογής του τίτλου IV του τρίτου μέρους της συνθήκης της Ευρωπαϊκής Κοινότητας ενώ άλλοι εμπίπτουν στο πεδίο εφαρμογής του τίτλου VI της συνθήκης για την Ευρωπαϊκή Ένωση.

(6) Το γεγονός ότι η νομοθετική βάση, η οποία απαιτείται προκειμένου η ανάπτυξη του SIS II να χρηματοδοτηθεί από τον προϋπολογισμό της Ένωσης, συνίσταται σε δύο χωριστές πράξεις δεν θίγει την αρχή ότι το σύστημα πληροφοριών Σένγκεν αποτελεί και θα πρέπει να εξακολουθήσει να αποτελεί ένα αυτοτελές και ολοκληρωμένο σύστημα πληροφοριών και ότι το SIS II θα αναπτυχθεί κατ' αυτόν τον τρόπο.

(7) Η παρούσα απόφαση δεν θίγει τη μελλοντική θέσπιση της αναγκαίας νομοθεσίας, η οποία θα περιγράφει λεπτομερώς τη λειτουργία και τη χρήση του SIS II. Είναι αναγκαίο η εν λόγω νομοθεσία να έχει θεσπισθεί προτού το σύστημα καταστεί λειτουργικό αλλά μπορεί να εκπονηθεί κατάλληλα μόνον αφ' ης στιγμής θα έχει προχωρήσει επαρκώς η τεχνική ανάπτυξη του SIS ΙΙ.

(8) Οι αναγκαίοι κανόνες που περιγράφουν τους ειδικούς σκοπούς των προς καταχώρηση δεδομένων στο SIS II για την κάλυψη των στόχων που ορίζονται στην παρούσα απόφαση και των ειδικών σκοπών κάθε κατηγορίας καταχωρήσεων, τη φύση των προς καταχώρηση δεδομένων και την εξουσιοδότηση πρόσβασης στα δεδομένα αυτά θεσπίζονται σύμφωνα με τις διατάξεις του άρθρου 34 της συνθήκης για την Ευρωπαϊκή Ένωση.

(9) Σε ό,τι αφορά τις διαδικασίες λήψης των μέτρων που απαιτούνται για την εφαρμογή της παρούσας απόφασης, η απόφαση παραπέμπει στις σχετικές διατάξεις του κανονισμού (ΕΚ) αριθ. .../2001 οι οποίες εφαρμόζονται στην ανάπτυξη του SIS II ως συνόλου.

(10) Η παρούσα απόφαση αποτελεί ανάπτυξη του κεκτημένου του Σένγκεν και καλύπτεται από τους όρους του άρθρου 1 της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν(4),

ΑΠΟΦΑΣΙΖΕΙ:

Άρθρο 1

Προκειμένου να διατηρηθεί η δημόσια τάξη και ασφάλεια, συμπεριλαμβανομένης της εθνικής ασφάλειας, στα εδάφη των κρατών μελών, είναι αναγκαίο τα κράτη μέλη να διαθέτουν ένα κοινό σύστημα πληροφοριών, το οποίο θα καθιστά δυνατή την πρόσβαση των αρχών που έχουν ορίσει, μέσω μιας αυτοματοποιημένης διαδικασίας αναζητήσεων, στις καταχωρήσεις προσώπων και αντικειμένων προκειμένου να διενεργούν αστυνομικούς και τελωνειακούς ελέγχους στα εξωτερικά σύνορα και αλλού εντός του εδάφους τους.

Άρθρο 2

Το υφιστάμενο σύστημα πληροφοριών, το οποίο εξυπηρετεί μεταξύ άλλων τους σκοπούς που αναφέρονται στο άρθρο 1, είναι το σύστημα πληροφοριών Σένγκεν το οποίο δημιουργήθηκε δυνάμει των διατάξεων του τίτλου IV της Σύμβασης Σένγκεν του 1990. Το σύστημα αυτό αντικαθίσταται από ένα νέο σύστημα, το σύστημα πληροφοριών Σένγκεν II (SIS II), το οποίο επιτρέπει σε νέα κράτη μέλη να ενσωματωθούν στο σύστημα καθώς και την εκτέλεση νέων λειτουργιών και στο οποίο λαμβάνονται υπόψη οι εξελίξεις της τεχνολογίας της πληροφορικής.

Άρθρο 3

Το SIS II, το οποίο συνιστά ένα αυτοτελές και ολοκληρωμένο σύστημα, το οποίο εξυπηρετεί τόσο τους σκοπούς του άρθρου 1 της παρούσας απόφασης όσο και αυτούς του άρθρου 1 του κανονισμού (ΕΚ) αριθ. .../2001 του Συμβουλίου, αναπτύσσεται από την Επιτροπή, σύμφωνα με τις διαδικασίες που ορίζονται στο άρθρο 6 παράγραφοι 2 και 3 του εν λόγω κανονισμού.

Άρθρο 4

Η παρούσα απόφαση παράγει αποτελέσματα την επόμενη ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση λήγει στις 31 Δεκεμβρίου 2006.

...

Για το Συμβούλιο

Ο Πρόεδρος

...

(1) EE C ...

(2) EE C ...

(3) Βλέπε σελίδα 12 της παρούσας Επίσημης Εφημερίδας.

(4) ΕΕ L 176 της 10.7.1999, σ. 31.